
Duomenų skyriaus Kultūros projektų vadovo 2014 metų veiklos ataskaita

2014 m. vykdyti šie projektai, atlikti darbai:

1. Paveldo skaitmeninimas.

Kultūros paveldo centro (toliau – KPC) dalyvavimo „Virtualios elektroninio paveldo sistemos plėtros“ projekte klausimai. Inicijuota ir dalyvauta susitikime su Nacionalinės M. Mažvydo bibliotekos Nacionalinio skaitmeninio ir virtualios elektroninio paveldo sistemos centro direktore dr. R. Varniene-Jansson, kur aptartos KPC galimybės dalyvauti partneriu skaitmeninio paveldo projekte. Po pasitarimo parengti reikalingi raštai. Projekto partneriu KPC patvirtintas, tačiau realus sprendimas bus priimtas 2015 m., kai bus aiškūs projekto finansavimo galimybės ir mechanizmas. Pateiktas skaitmeninio projekto įgyvendinimui reikalingos programinės ir techninės įrangos įsigijimo lėšų poreikis.
2. Kultūros paveldo departamento prie Kultūros ministerijos (toliau - KPD), KPC ir Lietuvos aukštųjų mokyklų mokslininkų bendradarbiavimas kultūros paveldo srityje.
Dar 2013 m. pradėtas rengti KPD, KPC ir Lietuvos aukštųjų mokyklų mokslininkų, atliekančių mokslinius tyrimus kultūros paveldo srityje, seminaras-diskusija. 2014 m. sausio 30 d. surengta apskritojo stalo diskusija „Mokslo tiriamųjų darbų panaudojimas paveldo apskaitoje ir paveldosaugos praktikoje“. Pagrindinės diskusijos kryptys:

         1. Valstybės finansuojamų Lietuvos kultūros paveldo mokslo tiriamųjų darbų rezultatų efektyvus panaudojimas atliekant kultūros paveldo objektų paminklosauginį vertinimą, apskaitą, kultūros vertybių apsaugą.

         2. Architektūros, kraštotvarkos, menotyros, istorijos, archeologijos ir kitų paveldui giminingų studijų teorijos ir praktikos bendradarbiavimo vystymas:

a) studentų tyrimų organizavimas ir baigiamųjų darbų rengimas vadovaujantis kultūros paveldo apskaitos ir apsaugos poreikiais;

b) studentų praktikos organizavimas paveldo institucijose.

         3. Mokslininkų ir paveldo praktikų bendradarbiavimo galimybės, kryptys ir kliūtys.

Diskusijoje dalyvavo beveik visų aukštųjų mokyklų atstovai, KPD ir KPC atstovai. Diskusijos išdavoje buvo nutarta parengti klausimyną, kurį turėtų užpildyti paveldą tyrinėjantys mokslininkai. Klausimynas buvo parengtas, suderintas su KPD ir išsiuntinėtas visiems dalyvavusiems diskusijoje mokslininkams. Nežinia, ar tai, kad klausimynas išsiuntinėtas KPC, o ne KPD ar tai, kad dar diskusijoje nebuvo nieko racionalaus iš KPD pasiūlyta dėl tolesnio bendradarbiavimo, išskyrus siūlymą vėl rinktis metų pabaigoje ir klausimyno esmė buvo klaidingai įvertinta kaip galimai KPD kontrolė, nesiūlant realaus bendradarbiavimo – užpildytas klausimynas nesugrįžo. Į daugkartinį mokslininkų raginimą ir prašymus net naudojantis sena su jais pažintimi, buvo reaguojama pažadais, teigiant, kad šiuo metu neturi laiko ir užpildys ateityje. Užpildė tiktai Vilniaus universitetas.
3. Kauno tvirtovės inventorizavimas.
2013 m. pasirašyta trišalė bendradarbiavimo sutartis tarp KPD, KPC ir Kauno Vytauto Didžiojo karo muziejaus (toliau – VDKM) dėl Kauno tvirtovės objektų inventorizavimo, fiksavimo, vertinimo.

2014 m. pavasarį KPC organizavo periodines išvykas į Kauną, kurių metu buvo fiksuojami Kauno tvirtovei  priklausantys statiniai. Atlikta fotofiksacija: Marvelės forto, Fredos rajono, Žemųjų Šančių rajono iš esmės visi Kauno tvirtovei priklausę statiniai ar jų liekanos. Sukauptas nemenkas kiekis fotomedžiagos skaitmeniniame formate. Ši medžiaga buvo pateikta VDKM, kurio paskirtas darbuotojas, objektus metrikavo, nurodydamas objektų buvusią paskirtį, pateikdamas datavimą. Rudenį tęsti darbų nebegalėjome (vasarą Tvirtovės objektų fiksacija neįmanoma, nes statinius dengia senų suaugusių medžių lapija), nes VDKM paskirtas koordinatorius išėjo iš darbo (buvo planuota tęsti darbus Panemunėje). Kreipėmės raštu į VDKM direktorių K. Kuršelį, prašydami skirti kitą kompetentingą darbuotoją, koordinuosiantį sutarties nuostatų įgyvendinimą. Darbuotojas buvo paskirtas, tačiau paties šio darbuotojo manymu, jis neturi nieko bendro su Karo tvirtovės, ir apskritai su karo paveldo, objektais, neturi kompetencijos, nežino šia tema Muziejaus fonduose turimos medžiagos. 

Vadovaudamiesi šia informacija, inicijavome Bendradarbiavimo sutarties pasirašymą su Kauno IX forto muziejumi, kuris savo personalo tarpe turi karo paveldo specialistų. KPD gerokai uždelsus suderinti sutarties projektą, realių darbų nuveikti toliau fiksuojant Karo tvirtovės objektus nepavyko, nes atėjo žiema ir darbas lauke ilgesnį laiką tapo neįmanomas. Numatoma šiuos darbus tęsti 2015 m. pavasarį.
4. Vadovavimas praktikai.

Vadovaujantis Vilniaus universiteto ir KPC Praktikos organizavimo dvišale sutartimi, vadovaujama 1 Vilniaus universiteto studento-magistranto praktikai. Studentas pasirinko Karo tvirtovės temą, buvo suformuota užduotis, tačiau iškilo sunkiai paaiškinamų kliūčių. Vadovaudamiesi aukščiau minėta sutartimi su VDKM, nusiuntėme studentą susipažinti su Muziejaus fondais dominančia tema. Nors ir buvo parengtas KPC prašymas, remiantis sutarties nuostatomis, studentui nebuvo leista su fonduose saugomais dokumentais susipažinti. Net asmeniškai KPC direktoriui prašant VDKM direktorius tokio leidimo nedavė, tad praradę keletą savaičių aiškinimuisi ir susirašinėjimui, esame priversti keisti praktikos temą.
5. Einamieji darbai.

Darbas inventorizavimo, nurašymo ir kitose komisijose, darbo grupėse.

